पणजीः कांदोळे-कळंगूट दर्यादेगांचेर 167 शॅक्स आसात. तातूंतल्या 161 जाणां कडेन गोंय राज्य प्रदुशण नियंत्रण मंडळाची परवानगी नाशिल्ल्यान ते बंद केल्यात. तातूंतले गोंय राज्य प्रदुशण नियंत्रण मंडळान (जीएसपीसीबी) 47 परवाने जारी केल्ल्याची म्हायती सादर केल्या. सगल्या यंत्रणां कडल्यान परवानगी मेळ्ळे उपरांत ताची खातरजमा करुनूच संबंदीत शॅक्स उक्ते करपाचो आदेश मुंबय उच्च न्यायालयाच्या गोंय खंडपिठान जारी केला. ह्या प्रकरणांत वांगडी सचीव (जीएसपीसीबी) आनी उत्तर गोंय जिल्होधिकारी हांकां 2 मे मेरेन कृती अहवाल सादर करपाचो निर्देशूय खंडपिठान जारी केला.
 ह्या प्रकरणांत रुबेन फ्रॅन्को हांणी खंडपिठांत जनहीत याचिका दाखल केल्या. तातूंत तांणी राज्य सरकार, पर्यटन खातें, गोंय दर्यादेग वेवस्थापन प्राधिकरण (जीसीझॅडएमए), कळंगूट पंचायत आनी राज्य प्रदुशण नियंत्रण मंडळ हांकां प्रतिवादी केल्यात.
 हे याचिकेंत फ्रॅन्को हांणी पुराव्या सयत कांदोळी आनी कळंगूट दर्यादेगांचेर व्हड प्रमाणांत बोअरवेल आनी सॉकपीट बांदिल्ल्याचो दावो खंडपिठांत मांडला. हाची दखल घेवन खंडपिठान संबंदीत वाठाराची पळोवणी करपाक सांगिल्लें. ते प्रमाण जीएसपीसीबीन पळोवणी केली तेन्ना 167 शॅक्स आसून तातूंतल्या 161 जाणां कडेन मंडळाची परवानगी नाशिल्ल्याची म्हायती मुखार आयली.
 ते प्रमाण उच्च न्यायालयाच्या आदेशा प्रमाण जिल्होधिकाऱ्यांनी संंबंदीत अधिकाऱ्यांचे 10 पंगड तयार करून 3 एप्रील मेरेन सगले 161 शॅक्स बंद केले. तशेंच परवानगी आशिल्ल्या स शॅक्सांक परवान्याच्या अटीचें उल्लंघन केल्ल्यान ते बंद केले.
 मजगतीं, 47 शॅक्सांक जीएसपीसीबीन परवानो जारी केल्ल्याची म्हायती बुधवारा खंडपिठांत सादर केली. हाची दखल घेवन खंडपिठान परवानो जारी करपाचे प्रक्रियेची म्हायती जाणून घेतली. उपरांत संबंदीत शॅक्सांक हेर यंत्रणांची परवानगेची गरज आशिल्ल्याची म्हायती खंडपिठांत सादर केली.
 उपरांत खंडपिठांत वयलो निर्देश जारी करून सगल्या यंत्रणांची परवानगी घेतले उपरांत ताची खातरजमा करुनूच बंद केल्ले शॅक्स उक्ते करपाचो निर्देश जारी केलो. मजगतीं 2 मे पयलीं जीएसपीसीबी आनी जिल्होधिकाऱ्याक कृती अहवाल सादर करपाक सांगलां. ह्या प्रकरणाची फुडली सुनावणी 2 मे दिसा जातली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 